Vesterhavet har ædt et massivt stykke af sandskrænten ved Nørre Lyngby. Hele 100 ton sand og ler har revet sig løs i det, strandfogeden kalder det største skred i hans tid.

Det var i begyndelsen af denne uge, at et kæmpe stykke af skrænten to kilometer nord for Nørre Lyngby skred ned. Det er den seneste tids blæst og nedbør, der har forårsaget det store nedfald af sand og ler, der ifølge den lokale strandfoged er det største skred i området i lang tid. - Det er helt vildt, som det er skredet. Jeg har set mange skred i min tid, men aldrig så meget som det her. Det lukker sådan set hele stranden ved det, siger strandfoged Jann Thomsen til TV2/Nord. Kystdirektoratet frygter dog ikke, at Nordjylland bliver mindre og mindre, selvom der i mange år er rapporteret om store sandskred i området. De mange ton sand kommer nemlig tilbage igen - bare lidt længere mod nord. - Det er jo naturligt, at der sker nedbrydning et sted, og så bliver opbygget et andet sted. Hele den nordlige del af Nordjylland er jo opbygget af nedbrud længere mod syd, siger kystteknisk chef Per Sørensen. Det store nedbrud har ikke gjort skade på hverken mennesker eller huse.